**Rýchlostná cesta R7** je rýchlostná cesta na Slovensku, ktorá po svojom dokončení spojí Bratislavu a Lučenec, cez Dunajskú Stredu, Nové Zámky a Veľký Krtíš. Trasa rýchlostnej cesty začína pri Bratislave v križovatke s diaľnicou D1, pokračuje cez križovatku s diaľnicou D4 a ďalej popri Dunajskej Strede, Nových Zámkoch, Veľkom Krtíši až po Lučenec, kde končí v križovatke s rýchlostnou cestou R2. Pri Horných Semerovciach sa navyše plánuje križovatka s R3. Predpokladaná dĺžka R7 je 223,8 km. Po R7 bude na úseku od Bratislavy po Dunajskú Stredu vedená európska cesta 575. Rýchlostná cesta R7 po svojom dokončení vytvorí kvalitné a kapacitné prepojenie regiónov Dunajskej Stredy a Nových Zámkov, ktoré dnes v cestnej sieti neexistuje. Súčasne zabezpečí dopravnú obsluhu juhozápadného Slovenska a južnej časti stredného Slovenska nadradenou infraštruktrúrou. Rýchlostná cesta R7 bola zaradená do siete rýchlostných ciest uznesením vlády SR č.1051/2004 z 10. novembra 2004. Popri rýchlostnej ceste R8 sa jedná o jedinú ďalšiu rýchlostnú cestu, ktorej trasa ani v časti nevychádza z plánov spred roku 1989. V zmysle aktuálnych plánov ministerstva dopravy, nebudú do roku 2028 rozostavané ani sprejazdnené žiadne úseky cesty R7. Do plánov neboli zaradené ani úseky vo vysokom stupni prípravy, ako napríklad Holice – Mliečany. Sprevádzkovanie rýchlostnej cesty v celej dĺžke trasy nemožno s ohľadom na aktuálne zámery ministerstva dopravy očakávať pred rokom 2050.

História
--------

Rýchlostná cesta R7 sa zamýšľala už v 90. rokoch ako dvojpruhová rýchlostná komunikácia. Prípravu jej projektu schválila vláda Slovenskej republiky dňa 26. júna 2003 uznesením č. 523/2003. V októbri 2005 bola vypracovaná komplexná technická štúdia a ďalej nasledovalo vypracovávanie podkladov a variantných riešení trasovania jednotlivých úsekov pre posudzovanie vplyvov na životné prostredie. Stanoviská pre prvé úseky boli Ministerstvom životného prostredia SR boli vydané v máji 2009.

Základný kameň vonkajšieho bratislavského obchvatu, zahŕňajúceho okrem diaľnice D4 aj úseky cesty R7, bol slávnostne poklepaný 24. októbra 2016, za účasti ministra dopravy Árpáda Érseka a zástupcov konzorcia dodávateľov. Prvé dva úseky od križovatky Bratislava - Juh (R7 x D4) po Holice boli uvedené do prevádzky 19.7.2020. Úsek medzi križovatkami Bratislava - Nivy a Bratislava - Juh bol sprejazdnený 3.10.2021.

Prehľad úsekov rýchlostnej cesty R7
-----------------------------------

| Poradie úseku | Označenie úseku | Dĺžka úseku v km | Začiatok výstavby úseku | Uvedenie úseku do prevádzky | Výjazdy a križovatky |
| --- | --- | --- | --- | --- | --- |
| 1. | Križovatka R7xD1 Bratislava, Nivy I - križovatka R7xD4 Bratislava - juh | 6,4 | 2016 | 2021 | 1. Bratislava - Nivy I, križovatka R7xD1
2. Bratislava - Nivy II (Slovnaftská) |
| 2. | Križovatka R7xD4 Bratislava, juh - Šamorín, západ | 8,4 | 2016 | 2020 | 3. Bratislava - juh, križovatka R7xD4
4. Šamorín - Západ |
| 3. | Šamorín, západ - Holice | 17,4 | 2016 | 2020 | 5. Šamorín - sever

6. Holice |
| 4. | Holice - Mliečany | 11,0 | Nezaradené do plánu pred rokom 2028 | ? | 7. Dunajská Streda

8. Mliečany |
| 5. | Mliečany - Dolný Bar | 9,5 | Nezaradené do plánu pred rokom 2028 | ? | 9. Dolný Bar |
| 6. | Dolný Bar - Zemné | 23,5 | Nezaradené do plánu pred rokom 2028 | ? | 10. Zemné |
| 7. | Zemné - Nové Zámky | 14,3 | Nezaradené do plánu pred rokom 2028 | ? | 11. Nové Zámky |
| 8. | Nové Zámky - Čaka | 29,2 | Nezaradené do plánu pred rokom 2028 | ? | 12. Bešeňov

13. Čaka |
| 9. | Čaka - Veľký Krtíš | 71,3 | Nezaradené do plánu pred rokom 2028 | ? | 14. Šárovce

15. Demandice
16. Tupá
17. Šahy
18. Tešmák
19. Veľký Krtíš |
| 10. | Veľký Krtíš - Lučenec, križovatka R7xR2 | 32,8 | Nezaradené do plánu pred rokom 2028 | ? | 20. Kľačany

21. Lučenec, križovatka R7xR2 |

Úseky
-----

### Bratislava, Prievoz - Bratislava, Ketelec

Začiatok tohto úseku s dĺžkou 6,4 km je v križovatke Prievoz na diaľnici D1. Následne trasa obchádza priemyselný areál podniku Slovnaft a za ním pokračuje cez poľnohospodársky využívané územie. Koniec úseku je na diaľnici D4 v mieste križovatky Ketelec. Nachádza sa tu jedna križovatka a 11 mostov. Koncesná zmluva na výstavbu formou PPP projektu bola podpísaná 20. mája 2016, samotná výstavba sa oficiálne začala 24. októbra 2016 s termínom dokončenia v roku 2020. Úsek rýchlostnej cesty stavia a bude prevádzkovať počas 30 rokov konzorcium Obchvat Nula na čele so španielskou spoločnosťou Cintra Infraestructuras Internacional.

### Bratislava, Ketelec - Dunajská Lužná

Úsek za križovatkou D4/R7 Ketelec v smere na Dunajskú Lužnú pred dokončením a odovzdaním do užívania (5/2020).
Úsek Bratislava, Ketelec - Dunajská Lužná odklonil dopravu z obcí Rovinka a Dunajská Lužná a tým značne odbremenil extrémne preťaženú cestu I/63. Pôvodne boli uvažované tri varianty trasovania tohto úseku - všetky s dĺžkou okolo 7 kilometrov. Úsek začína v juhovýchodnej časti Bratislavy križovatkou na diaľnici D4. Pokračuje obchvatom obcí Rovinka a Dunajská Lužná. Za obcou Dunajská Lužná končí v rovnomennej križovatke, v ktorej sa pripája cesta I/63 a pokračuje ďalší úsek rýchlostnej cesty R7. Úsek je dlhý 8,23 km, súčasťou stavby je 10 mostov a dve križovatky.

Koncesná zmluva na výstavbu formou PPP projektu bola podpísaná 20. mája 2016, samotná výstavba sa oficiálne začala 24. októbra 2016 a celý úsek bol slávnostne odovzdaný do užívania 19. júla 2020. Úsek rýchlostnej cesty postavilo a prevádzkuje počas 30 rokov konzorcium Obchvat Nula na čele so španielskou spoločnosťou Cintra Infraestructuras Internacional.

### Dunajská Lužná - Holice

Začiatok trasy sa napája na predchádzajúci úsek rýchlostnej cesty R7 v križovatke Dunajská Lužná. Ďalej pokračuje severne od mesta Šamorín rovnobežne s cestou I/63 až k obci Holice, kde v rovnomennej križovatke úsek končí. Súčasťou stavby sú aj dve križovatky, veľké obojstranné odpočívadlo Blatná na Ostrove a Stredisko správy a údržby rýchlostných ciest Holice. Tento úsek má dĺžku 17,4 km a na telese R7 nebolo potrebné budovať žiadne mosty. Tie sú len súčasťou mimoúrovňových križovaní s ostatnými cestami, a to v počte 12 a celkovej dĺžke 582 metrov. 

Koncesná zmluva na výstavbu formou PPP projektu bola podpísaná 20. mája 2016, samotná výstavba sa oficiálne začala 24. októbra 2016 a celý úsek bol slávnostne odovzdaný do užívania 19. júla 2020. Úsek rýchlostnej cesty postavilo a prevádzkuje počas 30 rokov konzorcium Obchvat Nula na čele so španielskou spoločnosťou Cintra Infraestructuras Internacional.

### Holice - Dunajská Streda

Začiatok úseku je napojený na predchádzajúci úsek R7 Dunajská Lužná – Holice v križovatke Holice. Pokračuje v trase cesty I/63 východným smerom a následne obchvatom mesta Dunajská Streda odklonom od cesty I/63. Končí v križovatke Kútniky juhovýchodne za Dunajskou Stredou. Úsek bude mať dĺžku 13,18 km, vybudujú sa tu tri križovatky a 6 mostov. V súčasnosti prebieha proces územného konania a začiatok výstavby je plánovaný po roku 2020.

### Dunajská Streda - Nové Zámky

Tento úsek s dĺžkou 42,52 km sa začína v križovatke Kútniky. Trasa od križovatky pokračuje východným smerom a neskôr severným obchvatom mesta Nové Zámky. Úsek končí križovatkou Nové Zámky, kde sa napája cesta I/64 a nasledujúci úsek rýchlostnej cesty R7. Súčasťou stavby budú 3 križovatky, 24 mostov, malé obojstranné a veľké obojstranné odpočívadlo a Stredisko správy a údržby rýchlostných ciest Nové Zámky. Detaily projektu sú v procese posudzovania vplyvov navrhovaných činností na životné prostredie, začiatok výstavby nie je nateraz určený.

### Nové Zámky - Čaka

Úsek začína v križovatke pri meste Nové Zámky, kde sa napája na predchádzajúci úsek R7 Dunajská Streda – Nové Zámky. Pokračuje južným obchvatom obce Bánov, následne severným obchvatom obce Bešeňov a ďalej mimo zastavaných území. Končí v križovatke pri obci Čaka. Dĺžka tohto úseku bude takmer 30 km, súčasťou stavby budú dve križovatky, 17 mostov a malé odpočívadlo Bešeňov. Detaily projektu sú v procese posudzovania vplyvov navrhovaných činností na životné prostredie, začiatok výstavby nie je nateraz určený.

### Čaka - Veľký Krtíš

Začiatok úseku rýchlostnej cesty R7 je v križovatke Čaka, kde nadväzuje na predchádzajúci úsek R7 Nové Zámky – Čaka. Trasa prechádza mierne zvlneným terénom, poľnohospodársky využívaným územím, mimo zastavané územia. Koniec úseku je v križovatke pri meste Veľký Krtíš. Súčasťou stavby bude šesť križovatiek, 83 mostov, dve odpočívadlá a dve strediská správy a údržby rýchlostných ciest: *SSÚR Svodov a SSÚR Malý Krtíš.* Dĺžka tohto úseku bude približne 72 km. Detaily projektu sú v procese posudzovania vplyvov navrhovaných činností na životné prostredie, začiatok výstavby nie je nateraz určený.

### Veľký Krtíš - Lučenec

Začiatok úseku je južne od mesta Veľký Krtíš. Prechádza rovinatým terénom, prevažne poľnohospodársky využívaným územím, mimo zastavané územia. Koniec úseku ako aj rýchlostnej cesty R7 je v križovatke Lučenec s napojením na rýchlostnú cestu R2. Úsek bude dlhý takmer 33 km, súčasťou stavby sú aj 4 križovatky, 40 mostov, jedno odpočívadlo a *SSÚR Veľký Krtíš.* Detaily projektu sú v procese posudzovania vplyvov navrhovaných činností na životné prostredie, začiatok výstavby nie je nateraz určený.

Pozri aj
--------

* Zoznam diaľnic na Slovensku
* Zoznam rýchlostných ciest na Slovensku
* Harmonogram výstavby diaľnic a rýchlostných ciest

Referencie
----------

1. ↑   *Detail materiálu | Portal OV* [online]. rokovania.gov.sk, [cit. 2021-05-15]. Dostupné online.
2. ↑   *Detail materiálu | Portal OV* [online]. rokovania.gov.sk, [cit. 2021-05-15]. Dostupné online.
3. ↑   *Diaľnica a rýchlostné komunikácie - mapa 1:1 000 000* [online]. Bratislava: Ministerstvo dopravy, spojov a verejných prác Slovenskej republiky, 1994, [cit. 2010-08-03]. Dostupné online.
4. ↑   *Uznesenie vlády SR k aktualizácii nového projektu výstavby diaľnic a rýchlostných ciest* [online]. Bratislava: Úrad vlády SR, 26.06.2003, [cit. 2010-08-03]. Dostupné online.
5. ↑  A.S, Petit Press. *Otvorili takmer polovicu nultého obchvatu Bratislavy* [online]. bratislava.sme.sk, [cit. 2020-07-19]. Dostupné online.
6. ↑  TASR. Érsek oficiálne spustil výstavbu bratislavského obchvatu. *sme.sk* (Bratislava: Petit Press), 2016-10-24. Dostupné online [cit. 2016-10-24]. ISSN 1335-4418.
7. ↑   *Archivovaná kópia* [online]. [Cit. 2014-10-02]. Dostupné online. Archivované 2014-10-06 z originálu.
8. ↑   *Jazdiť z Lužnej je ako mať šichtu navyše* [online]. Bratislava: Petit Press, 04.11.2009, [cit. 2010-08-03]. Dostupné online.
9. ↑   *Rýchlostná cesta R7 Bratislava - Dunajská Lužná* [online]. Bratislava: Geoconsult, 2007, [cit. 2010-08-03]. Dostupné online. Archivované 2010-08-29 z originálu.
10. ↑   *Archivovaná kópia* [online]. [Cit. 2014-10-02]. Dostupné online. Archivované 2014-10-06 z originálu.
11. ↑   *Archivovaná kópia* [online]. [Cit. 2014-10-02]. Dostupné online. Archivované 2014-10-06 z originálu.
12. ↑   *Archivovaná kópia* [online]. [Cit. 2014-10-02]. Dostupné online. Archivované 2014-10-06 z originálu.
13. ↑   *Archivovaná kópia* [online]. [Cit. 2014-10-02]. Dostupné online. Archivované 2014-10-06 z originálu.
14. ↑   *Archivovaná kópia* [online]. [Cit. 2014-10-02]. Dostupné online. Archivované 2014-10-06 z originálu.
15. ↑   *Archivovaná kópia* [online]. [Cit. 2014-10-02]. Dostupné online. Archivované 2014-10-06 z originálu.
16. ↑   *Archivovaná kópia* [online]. [Cit. 2014-10-02]. Dostupné online. Archivované 2014-10-06 z originálu.

Externé odkazy
--------------

* Zoznam výjazdov, odpočívadiel a iných objektov
* Rýchlostná cesta R7 na stránke Národnej diaľničnej spoločnosti Archivované 2010-11-25 na Wayback Machine

| * z
* d
* u
Cestná infraštruktúra na Slovensku I |
| --- |
| Diaľnice a diaľničné privádzače | 
* D1
* D2
* D3
* D4
* PD5

 | Slovensko |
| Rýchlostné cesty | 
* R1
* R2
* R3
* R4
* R5
* R6
* R7
* R8

 |
| Cesty I. triedy | 
* 2
* 9
* 10
* 11
* 11a
* 11b
* 12
* 13
* 14
* 15
* 16
* 17
* 18
* 19
* 20
* 21
* 35
* 49
* 49a
* 51
* 54
* 57
* 59
* 60
* 61
* 61A
* 62
* 63
* 64
* 64A
* 64b
* 64c
* 65
* 65D
* 66
* 67
* 68
* 69
* 70
* 71
* 72
* 74
* 74A
* 74B
* 75
* 75A
* 76
* 77
* 77A
* 78
* 79
* 79A

 |
| Zaniknuté cesty a diaľnice | 
* 50
* 73
* 80
* D18
* D61
* D65
* D66
* D68
* D73
* R9

 |
| Európske cesty na Slovensku | 
* E 50
* E 58
* E 65
* E 71
* E 75
* E 77
* E 371
* E 442
* E 571
* E 572
* E 575

 |
| Pozri aj | 
* Harmonogram výstavby diaľnic a rýchlostných ciest
* Cestná infraštruktúra na Slovensku II
* Cestné tunely na Slovensku
* Európske cesty

 |


|  |  |
| --- | --- |
| Portal | Portál cestySlovenský portál |